አማራጭ ገበያዎች ቢዘጋጁም ሕዝቡ በተለመደው አንድ ገበያ ተሰባስቧል፡፡
የደብረታቦር ከተማ አስተዳደር የኮሮና ቫይረስ ስርጭትን ለመከላከል የእንስሳት ግብይት የሚካሄድባቸው አማራጭ የገበያ ቦታዎችን ቢያቻችም የዛሬ የእንስሳት ግብይት እየተካሄደ የሚገኘው ሰኞ ገበያ ተብሎ በሚጠራው የተለመደ የገበያ ቦታ መሆኑን አብመድ ታዝቧል።በግብይት ቦታውም አልፎ አልፎ አፋቸውን በፎጣ እና ሌሎች አልባሳት ከመሸፈን ባለፈ አካላዊ ርቀትን ጠብቆ ግብይት እየተካሄደ አለመሆኑም በስፋት ተስተውሏል፡፡ አብመድ ያነጋገራቸው አስተያዬት ሰጭዎችም ‘‘ኮሮና ደብረታቦር አይገባም፤ ፈጣሪ ይጠብቀን እንጅ እንዴት መከላከል እንችላለን?’’ የሚሉ አዘናጊ ሐሳችን ሰጥተዋል፡፡የፀጥታ አካላት የሕዝብ ጥግግት እንዳይኖር በከተማ አስተዳደሩ ውስጥ በሚገኙ አምስት የገበያ ቦታዎች የእንስሳት ግብይት እንዲካሄድ ጥረት ቢያደርጉም ገዥዎች ወደ ተለመደው ሰኞ ገበያ ብቻ በማምራታቸው ሻጮችም ወደ ሰኞ ገበያ እንዲያመሩ መገደዳቸውን ነው አብመድ የተመለከተው።የትራንስፖርት እንቅስቃሴ ላይ የሕዝብ ማመላለሻ ተሽከርካሪዎች ከመጫን አቅማቸው 50 በመቶ ቀንሰው እየጫኑ ነው፤ ባጃጆች ደግሞ አንድ ሰው ብቻ እየጫኑ እየተንቀሳቀሱ ነው።በሃይማኖት ተቋማት፣ በገበያ ቦታዎች እና በሌሎች አገልግሎት ሰጭ ተቋማት የሚደረገው የማኅብረሰቡ ጥግግት ግን የኮሮና ቫይረስ ስርጭት እንዳይስፋፋ ለሚሰጉት ጥንቁቆች እንቅልፍ ነስቷል፡፡ዘጋቢ፡- አማረ ሊቁ -ከደብረታቦር